Everyday Life (Coldplay-ს ალბომი)
Everyday Life — ბრიტანული როკ-ჯგუფ Coldplay-ს მერვე სტუდიური ალბომი. იგი ბრიტანეთში გამოიცა Parlophone-ის მიერ, 2019 წლის 22 ნოემბერს, ხოლო აშშ-ში — Atlantic Records-ზე. ეს არის ორმაგი ალბომი, გამოცემული ცალკეულ CD-ზე. მის პირველ ნახევარს ეწოდება Sunrise, ხოლო მეორეს — Sunset. მის გამოცემას ჯგუფმა დაამთხვია YouTube-ზე ნაჩვენები პროგრამა Coldplay: Everyday Life – Live in Jordan, რომლის ფარგლებში განთიადზე და შებინდებისას ალბომის ყოველი სიმღერა შესრულდა ამანის ციტადელში (იორდანე). ალბომში შეტანილ სიმღერებზე მუშაობდნენ წარსულში ჯგუფთან თანამშრომლობით ცნობილი პროდიუსერები და სხვა თანამონაწილეები — რიკ სიმფსონი, დენ გრინი, ბილ რაკო, დევიდ როსი და ემილი ლაზარი. ალბომის მომზადების შესახებ ვარაუდები გაჩნდა წინა ალბომის, A Head Full of Dreams-ის შემდეგ, როდესაც გავრცელდა ხმები, თითქოს ჯგუფი დაიშლებოდა. Everyday Life არის მათი პირველი ალბომი, რომელშიც ჟღერს უცენზურო ფრაზები (სიმღერები „Trouble in Town“, „Arabesque“ და „Guns“) და მეორე სტუდიური ალბომი Ghost Stories-ის (2014) შემდეგ, რომელსაც არ მოჰყოლია მასშტაბური მსოფლიო ტურნე. Everyday Life მუსიკის კრიტიკოსებმა ძირითადად დადებითად შეაფასეს, აღნიშნეს რა მისი ექსპერიმენტული მიმართულება, პოლიტიკური თემების მატარებელი ტექსტები და სიმღერების ერთმანეთისგან განსხვავებული სტილისტიკა. ამასთან, უკმაყოფილო შეფასებებში აღნიშნული იყო ალბომის თემატური ერთობლიობის არარსებობა. Everyday Life-ს წილად ხვდა კომერციული წარმატება. ბრიტანეთის ალბომების ჩარტის სათავეში მოხვედრით იგი ჯგუფის ზედიზედ მერვე #1 ალბომი გახდა. აშშ-ის ჩარტში ალბომი „ბილბორდ“-ის 200-ის ათეულში შევიდა. ალბომიდან გამოიცა ოთხი სინგლი — „Orphans“ and „Arabesque“ (ოქტომბერი, 2019), „Everyday Life“ (ნოემბერი, 2019) და „Champion of the World“ (თებერვალი, 2020). გრემის 63-ე დაჯილდოებაზე ალბომი ნომინირებული იყო საუკეთესო დიზაინის და წლის ალბომის კატეგორიებში — უკანასკნელ კატეგორიაში Viva la Vida-ს შემდეგ მეორედ მოხვედრით.